google/wiki40b huggingface dataset:
T-test

En t-test (også kalt Students t-test) er en statistisk hypotesetest basert på Students t-fordeling. Den brukes gjerne for å teste om gjennomsnittsverdien i et normalfordelt datasett er signifikant forskjellig fra en nullhypotese, om det er signifikant forskjell mellom gjennomsnittsverdiene i to datasett, eller om stigningstallet til en regresjonslinje er signifikant forskjellig fra null.

Testen er en av de mest kjente og brukte testene blant annet innen psykologisk arbeid og forskningsmetoder.

To utvalg

Det finnes to varianter av t-tester for to utvalg, paret t-test og uavhengig/uparet t-test.

Paret t-test

Brukes når de to datasettene kommer fra det samme utvalget, eller når korrelasjonskoeffisienten mellom de to settene er høy.
Dersom man i et eksperiment gjør en måling i den samme gruppa deltagere to ganger, for eksempel en måling av oppmerksomhet om morgenen og en på ettermiddagen, for å se etter en effekt forårsaket av tid på døgnet, vil man vanligvis bruke en paret t-test.
Acis and Galatea

Acis and Galatea (HWV 49) er en opera av Georg Friedrich Händel med tekst av John Gay. Verket har iblant beskrevet som en serenata, en masque, en pastoral eller pastoral opera, en "liten opera" (i et brev fra komponisten mens han arbeidet med den) og til og med, feilaktig, et oratorium. Verket var fra begynnelsen tenkt som et maskespill i en akt da det hadde premiere i 1718. Händel gjorde det seinere om det til en "serenata" i tre akter for den italienske operaensemblet han hadde i London i 1732 og tilføyde en rekke sanger som ble flettet med de opprinnelige engelske. Han gjorde seinere om verket til en opera i to akter i 1739.
Kvam (tettsted)

Stedet

Kvam jernbanestasjon er ubetjent stasjon på Dovrebanen. Tettstedet ligger langs europavei 6 og buer seg langs med Gudbrandsdalslågen. Ny europavei 6 mellom Frya og Sjoa ble åpnet 17. desember 2016 og den går utenfor Kvam sentrum. Europavei 6 fra sør går i tunnel gjennom Teigkampen på sørsida av bygda og bru over Gudbrandsdalslågen vest for Kvam sentrum hvor det er avkjørsel til Kvam, fylkesvei 312 gamle E6 og fylkesvei 417 «Baksidevegen». Herfra kjører en av til Kvam sentrum og videre går fylkesvei 419 til Kvamsfjellet, som ligger inntil Rondane nasjonalpark. Seterveien er en del av «Peer Gynts setervei» som kommer ned igjen på Vinstra. Siden bygda ligger øst-vest omtales som regel vest som nord og øst som sør lokalt. Typisk sier en «nordafor» og «synnafor» brua som krysser Veikleåa som lokalt kalles Storåa eller Store Veikleå . 
På «baksia» mot sør ligger Teigkampen som stenger vollene som utgjør sentrum for sola fra tidlig i november til langt ut i februar.

Flom

Veikleåa som kommer ned fra Kvamsfjellet, har flere ganger flømmet, med skader på terreng og bygninger i Kvam sentrum, i 1789, 1934, 2011 og 2013.

Næringsliv

Den største arbeidsplassen sponplatefabrikken Forestia Kvam med om lag 50 arbeidsplasser stengte dørene 12. juli 2013. På det samme industriområdet ligger også Kvam Talc (klebermølle).
Kvam har en veikro. Vertshuset Sinclair ble åpnet i 1972, og er bygget på tomten til tidligere Kvam Hotell som brant ned i 1970. I 1999 åpnet Punter Kro i bygningen som tidligere huset Sletten landhandleri, kroen skiftet senere navn til Mors Kro. Punter Kro gjenoppstod i 2007, da Kvam samvirkelags lokaler ble omgjort til serveringssted, men ble stengt igjen jula 2008. Mors kro ble nedlagt i 2013. På Kvamsfjellet ligger Rondablikk Høyfjellshotell.
Kiwi Rudland er eneste dagligvarebutikk. I lokalene er det også post i butikk. Bensinstasjonen er Circle K som ligger i Kvam sentrum. Kvam Mekaniske Verksted er forhandler for Nissan og Suzuki.

Kvamværsvitser

En person som kommer fra Kvam, blir gjerne kalt «kvamvær». Kvamværsvitser er et kjent begrep i Gudbrandsdalen, som kjennetegnes med slagferdigheten og de ofte avvæpnende kommentarene som avslutter det hele.

Krigshandlinger i Kvam

Kvam i Gudbrandsdalen er historisk kjent for kamphandlinger under andre verdenskrig i 1940 og skottetoget i 1612.

Krigen i Kvam i 1940

Noen av de hardeste kampene i Sør-Norge foregikk i Kvam 25. og 26. april 1940 mellom tyske og britiske soldater. Under kampene gikk ca. 70 hus tapt i branner, deriblant kirken fra 1775.

Skottetoget og massakren ved Klomstadlåven i 1612

I forbindelse med skottetog og slaget i Kringen sør for Otta i 1612 ble det tatt 134 fanger. Disse ble ført vekk fra slagstedet til gården Klomstad i Kvam. Ved Klomstadlåven ble de fleste drept i en massakre dagen etter.
Georgias offentlige kringkasting

Bakgrunn

En lovendring i 2004 omgjorde georgisk fjernsyn fra å være en statlig kringkaster til å være en offentlig kringkaster. GPBs kanaler sender både over bakkenett, satellitt og internett. GPB er medlem av Den europeiske kringkastingsunion.

Fjernsyns- og radiotilbud

Kringkasteren driver to tv-kanaler og to radiokanaler:

Økonomisk situasjon

GPB får rundt 40 millioner georgiske lari i statsstøtte årlig, i tillegg kommer rundt 120 millioner lari fra reklameinntekter og produktplassering. Etter 2010 har kringkasteren strevd med økonomiske problemer, og GPBs direktør, Vasil Maglaperidze, foreslo vinteren 2017 å innstille alle sendinger frem til 2018. Unntaket var nyhetssendinger. Bakgrunnen for forslaget var å spare penger, redusere bemanningen og bruke de sparte midlene på å oppdragere GPBs tekniske utstyr og fornye selskapet. Statsminister Giorgi Kvirikashvili støttet planene.
Kringkasteren har blant annet stengt ned en rekke politiske programmer og debattprogrammer, blant annet fellessendingene med Radio Free Europe/Radio Liberty. Avgjørelsen har høstet kritikk blant journalister i landet, og blant en rekke sosial organisasjoner som mener regjeringen får stadig større innflytelse over kringkasteren.
Lolita (mote)

Subkultur

Selv om det ulike oppfatninger av lolita, er det mange som ser på stilen som mer en livsstil enn utelukkende bare en klesstil. De følger en spesiell type etikette, ofte basert på klassiske kvinneidealer, men alltid med fokus på det uskyldige og barnlige ved stilen. Det legges ofte vekt på at en lolita skal være snill, uskyldig, veloppdragen og høflig, og det er på dette planet mange likhetstrekk mellom lolita-livsstilen og dagens oppfatning av barns kår i  Victoria-tiden. De som følger livsstilen tar del i «lolita-aktiviteter», som f.eks te-selskaper og lignende. Det viser seg ofte at personer som kler seg i lolita-stil, og som følger livsstilen, kan oppfatte den moderne verden som tung og vanskelig, og derfor «rømmer» inn i lolita-verdenens idoliserte uskyldighet og barnlighet.
De fleste lolitaer er i 14 – 20-årsalderen, selv om det også finnes mange eldre deltakere. For mer voksne lolitaer eksisterer det subkategorier som Madame og Aristocrat (for menn), som er litt mer voksne og modne versjoner av lolita-stilen, hvor man henter inspirasjon fra de samme periodene som vanlig lolita, men fra mer voksne versjoner. For eksempel er Madame-stilen mye inspirert av kvinne-mote fra Victoria-tiden.

Lolita-kultur

I Japan regnes Lolita fortsatt for å være en subkultur, men likevel masseproduseres stilen, og den er svært synlig i storbygater, på tv, i manga og i pc-spill. Utenfor Japan er stilen fremdeles relativt ukjent, men har likevel begynt å spre seg til andre land, og har blitt plukket opp i takt med den økende interessen for japansk kunst og kultur. Den kan ofte sees, sammen med cosplay og andre japanske kulturfenomener, på konserter og anime-konvensjoner i Europa og Nord-Amerika. Likevel må ikke stilen forveksles med cosplay – cosplay-lolita er til lolita det skolepike-kostymer er til virkelige skoleuniformer. Spredningen til den vestlige verden har nesten utelukkende foregått gjennom mediene, og da spesielt internett. Kommersiell produksjon av stilen eksisterer ennå ikke utenfor Japan, men flere av de store klesmerkene har utvidet nettsalget sitt, og dedikerte fans fyller i de resterende hullene. Lolita-magasiner og mønstre er vidt tilgjengelig på nettet og gjennom forlag som også publiserer anime og manga. Mange vestlige lolitaer velger å sy sine egne klær, og noen velger også å selge dem videre for å veie opp for mangelen på genuine japanske varer. Ulikt flere vestlige klesstiler, setter Lolita høye krav til dem som ikler seg den. Klær med høy kvalitet favoriseres over billigere stoffer og cosplay-aktige antrekk og designer. Mange vestlige tilhengere opplever derfor å måtte bruke mye penger på klærne, om de skulle velge å kjøpe dem fra japanske kjeder, pga kvalitetsfokuset.
Spercheinae

Utseende

Middelsstore (5 – 7 mm), brede biller, matte, med svært korte antenner. Hodet er bredt, skovlformet, med en grunn innskjæring foran i midten. Fasettøynene er små, utstående og sitter ved hodets bakhjørner. Antennene er ganske korte, uten en tydelig kølle, og består av sju ledd, hvorav det ene er ganske lite. Palpene er lange og tynne, omtrent dobbelt så lange som antennene. 
Brystskjoldet (pronotum) er omtrent dobbelt så bredt som langt. Dekkvingene er bredest bak midten, matte, uten tydelige punktrekker. Beina er slanke, med fem-leddete føtter der det ytterste leddet er omtrent så langt som de andre fire til sammen. 
Larvene er korte og brede, spoleformede, med et stort hode med kraftige kjever og tre par forholdsvis lange bein.

Levevis

Den europeiske arten, Spercheus emarginatus, lever i stillestående, mudrete ferskvann med rik vegetasjon. De finnes helst rundt røttene til vannplanter. Hunnene bærer med seg eggene i en sekk til de klekkes, noe som er ganske uvanlig mellom insekter.
Stallbron

Stallbron er en bro over Stallkanalen mellom Stadsholmen og Helgeandsholmen i Gamla stan i Stockholm.
Sannsynligvis er dette er Stockholms eldste bro; den gamle Norrbro gikk fra Västerlånggatans elvemunning over øya Helgeandsholmen i det sørvestlige hjørnet av Gustav Adolfs torg. Nåværende bro ble åpnet 4. november @1904. Det er ca 20 meter lang, og ble laget ved Keillers mekaniske verksted (nå Gøtaverken). Navnet har eksistert siden 1879 og av navnet kommer fra en tidligere bygning på Helgeandsholmen. Broen ble ombygd og utvidet i forbindelse med utvidelse av Riksdagen i 1980-83. Det var en skjermet gangvei under brua, kalt Rännarbanan, tegnet av AOS Arkitekter. Denne passasjen er kun åpn for medlemmer av parlamentet, som de kan gå mellom Kaselliet på Gamla stan side og plenumsbygningen på øya Helgeandsholmen.
Frem til 1979 var biltrafikk tillatt, men senere, da Riksbron, Stallbron, og Riksgatan mellom disse sammenhengende broene ble omgjort til Gågater er biltrafikk ikke tillatt. På Stallbron er det et av Rikseple i rød granitt, utformingen av Riksdsagens arkitekt, Aron Johansson.
Annfinn Lund

Annfinn Lund (født 5. april 1926 i Leka, død 2001) var en norsk jurist, embetsmann og politiker (A).
Lund var statssekretær i Kommunaldepartementet fra 1973 til 1978 og deretter i Samferdselsdepartementet til 1980. Han var fylkesmann i Hedmark 1980–81 og ekspedisjonssjef i Kommunal- og arbeidsdepartementet 1981 til pensjonsalder i 1993.
Vere Bird

Bakgrunn

Bird hadde bakgrunn fra Frelsesarmeen og engasjerte seg i arbeiderbevegelsen i den britiske kolonien Antigua. I 1939 etablerte han Antigua Trade and Labour Union (ATLU). Dette ble en viktig maktbase for Bird, som han benyttet ved grunnleggelsen av Antigua Labour Party.

Tidlig politisk virke

Bird ble medlem av den lovgivende forsamling, der han sto i spissen for innføring av allmenn stemmerett. Dette lykkes i 1951. Samme år sto han i spissen for en sukkerarbeiderstreik som varte et år. Streiken svekket de mektige plantasjeeierne. Etter innføring av allmenn stemmerett vant Bird og hans parti alle setene i den folkevalgte forsamlingen.

Fra førsteminister til statsminister

Bird satt i lederposisjon i prosessen der Antigua og Barbuda steg for steg fikk større uavhengighet. Da ansvarlig regjering ble innført ble Bird i 1960 førsteminister og da Antigua og Barbuda i 1967 ble assosiert stat i forbund med Storbritannia, ble han statsminister. Etter å ha tapt regjeringsmakten til Progressive Labour Movement (PLM) i 1971, kom Bird tilbake som statsminister i 1976. Han ble da sittende med regjeringsmakten til 1994. I løpet av denne perioden ledet han i 1981 Antigua og Barbuda til selvstendighet fra Storbritannia.
Under hans ledelse ble landets utdannelses- og velferdssystem utbygget og det ble satset på infrastruktur. Bird søkte som statsminister å minske landets avhengighet av sukkerindustrien, blant annet ved å bygge ut turistnæringen.
Bird var forkjemper for regional samarbeid i Karibia. Han deltok i 1947 ved Montego Bay-konferansen på Jamaica, der det ble gjort forberedelser til en vestindisk føderasjon. Bird støttet opprettelsen av Caribbean Free Trade Association (CARIFTA), som senere ble til Caribbean Community and Common Market (CARICOM). Etter selvstendigheten førte han en alliansefri linje for sitt land. Han støttet imidlertid USAs invasjon av Grenada i 1983.

Omdømme og ettermæle

Bird var en karismatisk politiker med en patriarkalsk lederstil. Han ble kjent som landsfader med tilnavnet «Papa Bird». Han ble i 1994 erklært som nasjonalhelt og ble adlet i 1998. Skandaler knyttet til narkotikatrafikk, våpensmugling og hvitvasking av penger skadet landets og Bird-familiens rykte. Vere Bird overlot derfor makten til sin nest eldste sønn, Lester Bird, heller enn Vere Bird jr.
VC Bird internasjonale lufthavn er oppkalt etter ham.
Veberöd

Veberöd er et tettsted i Lund kommune i Skåne län i Sverige. I 2010 hadde tettstedet 4 062 innbyggere.
Cryptogenius

Utseende

Små, avlange, matte, mørke biller. Oversiden er fløyelsaktig matt. Pronotum har rundede sider og er avrundet bak, med taggete (krenulert) kant.

Levevis

Artene lever i tropisk skog, fra havnivå til 2800 meter over havet. De voksne billene er funnet mellom løvstrø og eter trolig sopp.

Utbredelse

Slekten er vidt utbredt i Mellom- og Sør-Amerika.
Vamma

Vamma er et tettsted i Askim kommune i Østfold.
Vamma ligger nær grensen til Skiptvet, helt i utkanten av Askim. Vamma kraftverk ligger i Vamma.
Nesophanes

Utseende

En middelsstor, avlang, blankt rødbrun trebukk. Antennene er tynne, kortere enn kroppen. Pronotum er rundet, betydelig smalere enn dekkvingene, som er jevnbrede og fint hårete. Beina er middels lange med slanke lår.

Utbredelse

Arten er bare kjent fra Bahamas.
Else (roman)

Else, (full tittel Else - en Julefortælling) er en roman skrevet av Alexander Kielland, og ble utgitt i 1881. Else, ofte kalt 'Loppen', er en foreldreløs pike som får bo hos Madam Späckbom, frem til hun blir kastet ut av huset av Späckbom når hun får vite, at Else ble forført og voldtatt av konsul With, slik at hun må begynne å holde seg sammen med en lokal fattigbande. Hun dør på juleaften, etter å ha forsøkt å stjele et julemåltid og ha måttet tumle rundt i sneen. Else rettet knallhard kritikk mot borgerskapet og deres hykleri overfor armodsfolk, særlig i å skildre en veldedighetsorganisasjon, Foreningen for faldne Kvinder i St. Petri Menighed, som flere ganger har muligheten til å hjelpe Else, men nekter å gjøre det.
Thiago Silva

Spillerkarriere

Silva begynte sin karriere som ungdomsspiller hos Fluminense, men imponerte ikke godt nok til å bli tilbudt en kontrakt. I stedet skrev han under på en profesjonell kontrakt med RS Futebol, men dro like etter til naboklubben Juventude hvor han fikk sin debutsesong i Campeonato Brasileiro Série A i sesongen 2004. Etter opprinnelig å ha spilt i posisjonene høyreving, sentral midtbane og høyreback ble han omskolert til midtstopper, noe som tiltrakk oppmerksomhet fra flere europeiske klubber.
I 2004 meldte han overgang til portugisiske FC Porto og siden til den russiske storklubben Dinamo Moskva. Begge disse oppholdene ble sett på som mislykket på grunn av at Silva var preget av dårlig form og uheldige skadefravær. Han fikk dermed ingen seriekamper for noen av disse klubbene og dro derfor tilbake til Brasil i 2006, hvor han skrev under for sin ungdomsklubb Fluminense.

Fluminense

Hos Fluminense fikk Thiago Silva tilbake formen og ble kvitt skadeproblemene som hadde fulgt etter ham i Europa. Klubben fullførte sesongen på en 15.-plass, og året etter endte Fluminense på en respektabel fjerdeplass i Série A med kun 39 innslupne mål på 38 kamper. Klubben vant også Copa do Brasil denne sesongen, og Thiago Silva ble regnet som en nøkkelspiller i Copa Libertadores hvor Fluminense endte på andreplass etter å ha tapt på straffesparkkonkurranse mot LDU Quito.

AC Milan

I desember 2008 ble det klart at Thiago Silva hadde skrevet under på en kontrakt med AC Milan i en avtale verdt 10 millioner euro. Han ble likevel ikke klar for Milan før i juli 2009 fordi klubben allerede hadde fylt sin kvote med to spillere utenom EU i Andrij Sjevtsjenko og Tabaré Viudez. Han fikk likevel sin debutkamp for Milan i en vennskapskamp mot Hannover 96 i januar 2009, og sin debutkamp i seriesammenheng mot AC Siena. Silvas første scoring for klubben kom for øvrig mot SS Lazio i begynnelsen av november 2009.

PSG

14. juli 2012 ble det bekreftet at Thiago Silva var klar for den franske klubben Paris Saint-Germain. Han hadde skrevet under på en femårskontrakt og prisen franskmennene betalte lå på rundt 300 millioner kr.
22. desember 2016 skrev han under en ny toårskontrakt med PSG til 30. juni 2020.

Internasjonal karriere

Thiago Silva ble tatt ut til den brasilianske U23-troppen til Sommer-OL 2008, hvor Brasil endte på bronseplass, men allerede før OL startet fikk han spille i vennskapskamper mot henholdsvis Singapore og Vietnam. Han fikk sin debut for Brasil den 10. februar 2010 i vennskapskampen mot Italia på Emirates Stadium. I midten av mai 2010 ble han tatt ut til VM i fotball 2010 av landslagstrener Dunga som én av 23 spillere. Han deltok igjen i Sommer-OL 2012 som kaptein og en av tre spillere over 23 år, og vant sølv med det brasilianske laget. Han ble igjen tatt ut som kaptein til Fotball-VM 2014 på hjemmebane i Brasil.
Han ble tatt ut i Brasils tropp til VM i fotball 2018 i Russland.
Interessegruppa for Kvinner med Spiseforstyrrelser (IKS)

Interessegruppa for Kvinner med Spiseforstyrrelser, (IKS) er en norsk landsomfattende selvhjelpsorganisasjon som ble startet i 1987 av kvinner som selv hadde spiseforstyrrelser. Organisasjonens hovedkontor ligger i Oslo og det finnes lokallag i Agder, Trondheim, Gjøvik og Akershus.
IKS hadde 658 hovedmedlemmer per 31. desember 2010.
IKS gir ut medlemsbladet Kvinnekraft fire ganger i året.
Linus Pauling

Arbeid innenfor alternativ medisin

I 1941, i en alder av 40 år, ble Pauling diagnostisert med en alvorlig type av Bright's sykdom (i dag ville betegnelsen vært akutt eller kronisk nefritt), en dødelig nyresykdom. Ekspertene mente den gangen av Bright's sykdom var uhelbredelig. Ved hjelp av dr. Thomas Addis ved Stanford var Pauling i stand til å få sykdommen under kontroll ved hjelp av Addis' den gang uvanlige lavprotein- og saltfrie diett. Addis foreskrev også vitaminer og mineraler til sin pasient.
Behandlingen Pauling mottok inspirerte ham til å utforske potensialet for å kurere sykdom ved endring av diett. Han fattet sterk interesse for behandling med C-vitaminer, gjerne i store doser, og mente dette kunne virke positivt på alt fra forkjølelse til kreft. Dette ga han også ut flere bøker om.
Paulings hypoteser om behandling med C-vitaminer har ikke latt seg dokumentere gjennom vitenskapelig forskning, tvert imot har inntak av store doser av C-vitaminer vist seg å være negativt for helsen. Dette betraktes derfor som alternativ behandling.
Solastranden Golfbane

Solastranden golfbane ligger ved Stavanger lufthavn og Solastranden i Sola, Rogaland. Det er en 18 hulls bane som har åpent hele året. Selv om banen kan virke enkel å spille på er den utfordrende da det ofte er vanskelige vindforhold som gjør banen til en utfordring. Banen er 5001 meter fra gul tee. Banen har et banepar på 69 slag.
Svømming under Sentralamerikanske og karibiske leker 1935

Svømming under Sentralamerikanske og karibiske leker 1935. Svømming var en av fjorten sporter i de tredje sentralamerikanske og karibiske leker som ble arrangert i San Salvador i El Salvador i perioden 16. mars til 5. april 1935. Det var tredje gangen som svømming var med i lekene. Det var elleve øvelser, seks for menn og fem for kvinner. Det var første gangen kvinner deltok i svømming i de sentralamerikanske og karibiske leker. Cuba ble beste nasjon med ti gullmedaljer foran Mexico med en.
Hassan IIs moské

Hassan IIs moské er en moské i Casablanca i Marokko, og er verdens høyeste moské. Den ble ferdigstilt i 1993, og var tegnet av den franske arkitekt Michel Pinseau.

Beskrivelse

Moskéen er navngitt etter Marokkos konge Hassan II. Den måler 200 x 100 meter, og står rett ved havet. Minareten er 210 meter høy, og dermed den høyeste er høyst i verden. Den har heis. I moskéen er det en koranskole, hammam, et omfattende bibliotek, et museum for Marokkos historie, og konferanserom. Bønnehallen rommer 25.000 mennesker, der män ber på gulvet og kvinner på de to lektere som løper langs veggene. Ytterligere 80.000 mennesker får plass på torget utenfor moskrén.

Arkitektur

Moskéen er hovedsakelig bygd av marmor, men har også innslag av granitt og seder. Alt byggemateriale var hentet rundt om i Marokko, med unntaket av 56 lysekroner av italiensk muranoglass. Dørene er av titan for å slippe korrosjon fra havets saltvann som de eksponeres for. De største dørene veier oppimot 10 tonn og er helt elektriske. Taket veier 1.100 tonn og kan åpnes opp på noen minutter, men åpnes bare sjelden. Midten av bønnerommet består delvis av glass som både gir utsmykning og lysinnslippende til rommene der abdest gjennomføres. Disse rommene har fontener utformet som lotusblomster, der den rituelle ablusjon gjennomføres.
Golofa porteri

Utseende

En stor, gulbrun hornbille. Hannen har et langt, tynt krumt horn på hodet, dette har tenner på oversiden. På pronotum er det et langt, tynt, litt foroverkrummet horn som er kledt med gule hår på forsiden. Hos denne arten er hornene særlig lange, også forbeina er påfallende forlenget. Hunnen mangler disse hornene.

Levevis

Disse billene er stort sett nattaktive, og i alle fall noen av artene kommer til lys. De har også blitt observert om dagen, spisende på bambus. Forøvrig vet man ganske lite om biologien til denne slekten, til tross for at slekten er vidt utbredt og artene ganske oppsiktsvekkende. De voksne billene kommer gjerne til lys.

Utbredelse

Arten er utbredt i høyereliggende områder fra Venezuela og Colombia i nord til Peru i sør.
Mysteriefilm

Mysteriefilm er en filmsjanger som kort kan beskrives som en film der noen forsøker å løse et mysterium. Det kan enten dreie som et fenomen som fremstår som en gåte eller en kriminalsak som må løses. Det kan ofte være snakk om et drap der trådene blir nøstet opp gjennom sporadiske biter med mye dialog. Det kan også være snakk om en konspirasjon som avdekkes gjennom handlingen. Det trenger ikke nødvendigvis være noen løsning på mysteriet.
Mysteriefilm er i en viss grad en subsjanger av kriminalfilmen. I noen tilfeller kan den grense opp til skrekksjangeren.